เมื่อซาอุดีอาระเบีย ต้องการนักท่องเที่ยว
ซาอุดีอาระเบีย เป็นประเทศที่เรามักไม่ค่อยเห็นชาวต่างชาติเดินทางไปเพื่อท่องเที่ยวอย่างเดียว เพราะส่วนใหญ่แล้วชาวต่างชาติที่เดินทางเข้าไป เป้าหมายหลักคือ การเข้าไปทำงาน หรือเดินทางเพื่อไปประกอบพิธีทางศาสนา
26 ก.ย. 2562

เมื่อซาอุดีอาระเบีย ต้องการนักท่องเที่ยว / โดย ลงทุนแมน
ซาอุดีอาระเบีย เป็นประเทศที่เรามักไม่ค่อยเห็นชาวต่างชาติเดินทางไปเพื่อท่องเที่ยวอย่างเดียว
เพราะส่วนใหญ่แล้วชาวต่างชาติที่เดินทางเข้าไป
เป้าหมายหลักคือ
การเข้าไปทำงาน
หรือเดินทางเพื่อไปประกอบพิธีทางศาสนา
แต่ตอนนี้ ซาอุดีอาระเบีย กำลังต้องการกลุ่มนักท่องเที่ยว
ทำไมเป็นแบบนั้น ลงทุนแมนจะเล่าให้ฟัง
ซาอุดีอาระเบียคือ ประเทศที่ผลิตน้ำมันมากที่สุดอันดับที่ 2 ของโลก โดยสามารถผลิตได้ 12 ล้านบาร์เรลต่อวัน
ปัจจุบัน ที่นี่มีปริมาณสำรองน้ำมันดิบเท่ากับ 297,700 ล้านบาร์เรล หรือประมาณ 17% ของปริมาณสำรองน้ำมันดิบของทั้งโลก ซึ่งทำให้ซาอุดีอาระเบียสามารถผลิตน้ำมันดิบได้อีกประมาณ 70 ปี
ที่นี่ยังเป็นประเทศที่ส่งออกน้ำมันมากที่สุดอันดับที่ 1 ของโลก โดยสามารถส่งออกได้วันละ 8.3 ล้านบาร์เรลต่อวัน
ปัจจุบัน ราคาน้ำมันดิบลดลงมากกว่าเท่าตัวจากที่เคยขึ้นไปถึง 145 ดอลลาร์สหรัฐต่อบาร์เรล ในปี 2008
ทำให้หลายประเทศ โดยเฉพาะประเทศผู้ผลิตน้ำมันดิบรายใหญ่อย่างซาอุดีอาระเบียมีรายได้ลดลงอย่างมาก จนทำให้ช่วงหลังเศรษฐกิจในประเทศพลอยได้รับผลกระทบไปด้วย
ปี 2008 รายได้จากการส่งออกน้ำมันของซาอุดีอาระเบีย 9.5 ล้านล้านบาท
ปี 2018 รายได้จากการส่งออกน้ำมันของซาอุดีอาระเบีย 7.2 ล้านล้านบาท
ด้วยขนาดเศรษฐกิจของซาอุดีอาระเบียที่ 23.2 ล้านล้านบาท หมายความว่า รายได้จากการส่งออกน้ำมันมีสัดส่วนเกือบ 1 ใน 3 ของมูลค่า GDP
ดังนั้น การพึ่งพารายได้จากการส่งออกน้ำมันด้วยสัดส่วนที่มาก อาจทำให้ประเทศมีความเสี่ยง ถ้าราคาน้ำมันลดลงในอนาคต
พอเรื่องเป็นแบบนี้ รัฐบาลของซาอุดีอาระเบีย จึงมีแนวคิดที่จะผลักดันอุตสาหกรรมท่องเที่ยวเพื่อสร้างรายได้ให้ประเทศมากขึ้น ซึ่งเป็นหนึ่งในแผนการปฏิรูปเศรษฐกิจของประเทศ
โดยภายในปี 2030 ซาอุดีอาระเบียต้องการรายได้จากนักท่องเที่ยวเพิ่มขึ้น ไปอยู่ที่ประมาณ 10% ของมูลค่า GDP จากปัจจุบันที่อยู่เพียง 2% เท่านั้น
ทำให้รัฐบาลมีการลงทุนโครงการขนาดใหญ่ที่เกี่ยวข้องกับการท่องเที่ยวหลายแห่ง โดยใช้เงินลงทุนไปกว่า 600,000 ล้านบาท เพื่อดึงดูดนักท่องเที่ยวให้เข้ามาในอนาคต นอกเหนือจากนโยบายให้วีซ่าแก่กลุ่มนักท่องเที่ยวมากขึ้น
เรื่องนี้เป็นเรื่องน่าสนใจ เพราะในอดีตนั้น ซาอุดีอาระเบียเป็นประเทศปิดในสายตาคนภายนอก
มาตอนนี้ ต้องเริ่มหันมาพึ่งพาอุตสาหกรรมท่องเที่ยวเพื่อกระตุ้นเศรษฐกิจ
หลายประเทศที่เศรษฐกิจเริ่มเติบโตช้า อย่างญี่ปุ่นที่ต้องหันมาใช้อุตสาหกรรมท่องเที่ยวขับเคลื่อนเศรษฐกิจภายในประเทศมากขึ้น ด้วยการผ่อนคลายการเดินทางเข้าออกประเทศแก่นักท่องเที่ยวต่างชาติ
ซึ่งเราคนไทยน่าจะภูมิใจว่า เราเป็นหนึ่งในประเทศที่มีนักท่องเที่ยวมากสุดของโลก ในขณะที่มีหลายประเทศอยากเป็นแบบเรา
ปิดท้ายด้วยข้อมูลที่น่าสนใจ
บริษัท Saudi Aramco ซึ่งถือหุ้นโดยรัฐบาลซาอุดีอาระเบีย 100% นั้นเป็นบริษัทพลังงานและปิโตรเคมีครบวงจรแห่งชาติ
โดยมีธุรกิจตั้งแต่การสำรวจและผลิตน้ำมันดิบ โรงกลั่นน้ำมัน ไปจนถึงธุรกิจปลายน้ำอย่างปิโตรเคมี
ในปี 2018 Saudi Aramco มีรายได้เท่ากับ 10.8 ล้านล้านบาท และมีกำไรเท่ากับ 3.4 ล้านล้านบาท ซึ่งทำให้ Saudi Aramco เป็นบริษัทที่มีกำไรมากที่สุดในโลก โดยมีกำไรมากกว่า ปตท. ประมาณ 28 เท่า
แม้ว่าปัจจุบัน บริษัท Saudi Aramco ไม่ได้อยู่ในตลาดหลักทรัพย์
แต่ถ้าให้มูลค่าของ Saudi Aramco ซื้อขายกันด้วย P/E ประมาณ 12 เท่า เท่ากับ P/E ของหุ้นปตท. ในปัจจุบัน
มูลค่าของบริษัท Saudi Aramco จะเท่ากับ 41 ล้านล้านบาท ซึ่งจะใหญ่กว่า Microsoft บริษัทที่ใหญ่สุดในโลกปัจจุบันที่มีมูลค่าบริษัท 32 ล้านล้านบาท
และ Saudi Aramco จะมีมูลค่าใหญ่กว่า GDP ของประเทศซาอุดีอาระเบียเกือบเท่าตัวเลยทีเดียว..
----------------------
Blockdit โซเชียลมีเดียรูปแบบใหม่
----------------------
References
-
-
-
-
-
-
-
-